Vermeende Gauteng-rowers beseerArgieffoto Twee van drie mans wat glo ŉ supermark in Primrose aan die Oos-Rand wou beroof, is Dinsdag beseer toe hulle wou vlug. “Toe polisie by die toneel opdaag, het die drie by die trappe opgehardloop na die agterdeur toe,” het sers. Styles Maome, woordvoerder van die polisie in Gauteng, gesê. “Hulle het ses meter ver gespring na Silviastraat waar polisiebeamptes op hulle gewag het.” Twee van die verdagtes is onder polisiebewaking na ŉ hospitaal geneem en die derde verdagte is na Primrose-polisiestasie geneem. Die drie het glo die winkel betree en die eienaar en twee werknemers met vuurwapens gedreig. “Terwyl hulle in die winkel was, het ŉ bakeryafleweringsvragmotor opgedaag. Die persone in die vragmotor het onbekende gesigte in die winkel gesien en ŉ patrollievoertuig van die polisie in kennis gestel,” het Maome bygevoeg. Die polisie het ŉ 9mm Norinco-vuurwapen, ŉ speelgoedgeweer, ŉ sak met plastiekkabeltjies, die winkeleienaar se selfoon en die winkelsleutels in die verdagtes se besit gevind. “Die drie persone staan tereg op aanklag van besigheidsroof en die besit van ŉ ongelisensieerde vuurwapen. Hulle sal na verwagting binnekort in die Germiston-landdroshof verskyn.”